Այն, ինչ «Արվեստ» պարբերականն է առաջարկում, Հովսեփ Օրբելու խոսքային մի դիմանկար է, որը տարիներ առաջ նրա ժամանակակիցների, նրա աշակերտների ու գործընկերների հետ Սանկտ- Պետերբուրգում ու Երևանում կայացած հանդիպումների և նրանց հետ ունեցած հարցազրույցների արդյունքում է իրականացվել: Վեց հանդիպում՝ գիտության և արվեստի ասպարեզի ճանաչված ու նշանավոր գործիչների հետ: Արդեն առաջացած տարիք ունեցող մարդկանց հետ ունեցածս զրույցների ձայնագրությունները վերծանելու ընթացքում իսկ որոշեցի, որ տրված հարցերը պետք է սղվեն: Եւ «Արվեստ» ամսագրում նյութը հարցազրույցի ժանրով չէ, այլ որպես իրապատումների շարք տպագրվեց: Վեց վավերագրում Գիտնականի, Ուսուցիչի, Մտավորականի մասին: Զարմանալի, բացառիկ կերտվածքով մի Մարդու մասին, ով կյանքը ծանր փորձություններով ու հիասթափություններով է անցել, ով ճակատագրի ու նաև մարդկանց դաժան ու ցավոտ հարվածներին դիմակայելու ուժ է դրսևորել, իսկ երբեմն էլ… հումորով հակադարձել, ով աներևակայելի կամք ցուցաբերելով է գործել, ով հանուն արդարության և ճշմարտության, հանուն գիտության ու մշակույթի իր անձ վտանգի ենթարկելով ու սեփական սկզբունքները պահպանելով է անկանխատեսելի ոոշումներ կայացրել ու համարձակ ծրագրեր իրականացրել: